**Dôvodová správa**

**Všeobecná časť**

Návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov sa predkladá na základe úlohy B. 3. uznesenia vlády Slovenskej republiky č. 8 z 9. januára 2008 a úlohy B.3. uznesenia vlády Slovenskej republiky č. 483 z  9. júla 2008.

 Navrhované úpravy v zákone č. 18/1996 Z. z. o cenách sa v podstatnej miere týkajú legislatívneho zabezpečenia prierezových úloh vyplývajúcich z materiálu „Súbor nástrojov a opatrení na zabránenie neodôvodneného nárastu cien v súvislosti so zavedením eura v SR“, ktorý prerokovala a schválila vláda Slovenskej republiky dňa 9. júla 2008. To si vyžiadalo prehodnotiť súčasné kompetencie cenových orgánov s ktorými sú priamo spojené aj zákonné oprávnenia požadovať od podnikateľských subjektov všetky potrebné informácie nielen na účely sledovania vývoja cien, ale aj podrobné analyzovanie príčin rastu cien s následnou možnosťou navrhnúť opatrenia na zamedzenie nežiaduceho vývoja cien.

 Na určité časové obdobie (do skončenia obdobia povinného vykonávania duálneho zobrazovania cien) sa navrhuje osobitne ustanoviť kompetenčnú príslušnosť v oblasti cien Ministerstvu dopravy, pôšt a telekomunikácií SR, Ministerstvu hospodárstva SR,  Ministerstvu pôdohospodárstva SR a Ministerstvu školstva SR, čo si vyžadovalo súčasne navrhnúť úpravy aj v ďalších častiach, resp. ustanoveniach predkladaného zákona.

 Navrhovaným zákonom sa spresňujú ustanovenia zákona, týkajúce sa regulácie cien, pričom sa navrhuje rozšíriť spôsoby regulácie o vecné usmerňovanie cien.

Ďalej sa navrhuje podrobnejšia cenová evidencia a tomu zodpovedajúce povinnosti predávajúcich k jej vedeniu a uchovávaniu.

 Okrem uvedeného sa navrhujú aj viaceré legislatívne, resp. legislatívno-technické úpravy, ktoré nadväzujú na iné zákony alebo vyplývajú z praktických poznatkov.

Navrhovaný zákon si vyžaduje aj úpravu vyhlášky Ministerstva financií SR č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov, ktorá bude novelizovaná  nadväzne na schválenie návrhu zákona Národnou radou Slovenskej republiky.

Návrh zákona nebude mať vplyv na zvýšenie výdavkov štátneho rozpočtu, rozpočtov obcí a vyšších územných celkov. Návrh zákona nebude mať environmentálny vplyv, ani vplyv na zamestnanosť a podnikateľské prostredie.

Predkladaný návrh je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

**DOLOŽKA FINANČNÝCH, EKONOMICKÝCH, ENVIRONMENTÁLNYCH VPLYVOV, VPLYVOV NA ZAMESTNANOSŤ A PODNIKATEĽSKÉ PROSTREDIE**

**1. Odhad vplyvov na verejné financie**

Prijatím predloženého návrhu zákona sa nepredpokladá negatívny vplyv na štátny rozpočet, rozpočty obcí a na rozpočty vyšších územných celkov.

**2. Odhad vplyvov na obyvateľov, hospodárenie podnikateľskej sféry a iných právnických osôb**

Prijatím predloženého návrhu zákona sa nepredpokladá negatívny vplyv na obyvateľov ani na hospodárenie podnikateľskej sféry a iných právnických osôb.

**3. Odhad vplyvov na životné prostredie**

Prijatie predloženého návrhu zákona nebude mať negatívny vplyv na životné prostredie.

**4. Odhad vplyvov na zamestnanosť**

Prijatie predloženého návrhu zákona nebude mať vplyv na zamestnanosť občanov Slovenskej republiky.

**5. Analýza vplyvov na podnikateľské prostredie**

Prijatím predloženého návrhu zákona sa nepredpokladá negatívny vplyv na podnikateľské prostredie. V prípade potreby realizácie navrhnutých regulačných opatrení pri špekulatívnom zvyšovaní cien sa nepredpokladá neprimeraný zásah do podnikateľského prostredia.

DOLOŽKA ZLUČITEĽNOSTI

k návrhu zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov

s právom Európskych spoločenstiev a právom Európskej únie

1. **Predkladateľ zákona:**

Vláda Slovenskej republiky.

1. **Názov návrhu zákona:**

Návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov.

1. **Problematika návrhu zákona:**
	1. je upravená v práve Európskych spoločenstiev:

***v primárnom práve:***

* čl. 4 ods. 2, čl. 23 až 31, čl. 81 až 89 Zmluvy o založení Európskeho spoločenstva v platnom znení,

***v sekundárnom práve:***

* + - nariadenie Rady (ES) č. 974/98 z 3. mája 1998 o zavedení eura v platnom znení (Mimoriadne vydanie Ú. v. EÚ, kap. 10/zv. 01),
		- nariadenie Rady (ES) č. 2866/98 z 31. decembra 1998 o výmenných kurzoch medzi eurom a menami členských štátov zavádzajúcich euro v platnom znení (Ú. v. ES L 359 z 31. 12 1998),
		- nariadenie Rady (ES) č. 1103/97 zo 17. júna 1997 o určitých ustanoveniach týkajúcich sa zavedenia eura v platnom znení (Mimoriadne vydanie Ú. v. EÚ, kap. 10/zv. 01),
		- odporúčanie Komisie č. 98/287/ES z 23. apríla 1998 o duálnom uvádzaní cien a iných peňažných súm (Ú. v. ES L 130, 1.5.1998),
	1. je upravená v práve Európskej únie:
		+ čl. 1 Zmluvy o pristúpení Slovenskej republiky k Európskej únii a čl. 4 Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
		+ čl. 2 Zmluvy o Európskej únii v platnom znení.
	2. je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev:
		+ rozhodnutie Súdneho dvora Európskych spoločenstiev vo veci C - 19/03, Landgericht München I): Verbraucher-Zentrale Hamburg eV proti O2 (Germany) GmbH & Co. OHG, rok 2004, Zb. roz. ESD (I – 08183),
		+ rozhodnutie Súdneho dvora Európskych spoločenstiev vo veci C - 359/05, Estager SA proti Receveur principal de la recette des douanes de Brive, rok 2007, Zb. roz. ESD (I - 00581).
		+ rozhodnutie Súdneho dvora Európskych spoločenstiev vo veci C - 229/83, Association des Centres distributeurs Édouard Leclerc a iní proti SARL "Au blé vert" a iní, rok 1985, Zb. roz. ESD (00001),
		+ rozhodnutie Súdneho dvora Európskych spoločenstiev vo veci C - 35/99, Trestné konanie proti Manuele Arduino, za účasti Diego Dessi, Giovanni Bertolotto a Compagnia Assicuratrice RAS SpA, rok 2002, Zb. roz. ESD (I – 01529).
1. **Záväzky Slovenskej republiky vo vzťahu k Európskym spoločenstvám a Európskej únii:**
2. Bezpredmetné.
3. Proti SR nebolo začaté konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
4. Bezpredmetné.
5. **Stupeň zlučiteľnosti návrhu zákona s právom Európskych spoločenstiev a právom Európskej únie:**

Úplný.

1. **Gestor a spolupracujúce rezorty:**

Ministerstvo financií Slovenskej republiky.

**Osobitná časť:**

**K čl. I.**

**K bodu 1**

Navrhuje sa doplniť predmet úpravy zákona nadväzne na navrhované znenie bodov 8 a 9. V záujme jednoznačnosti sa spresňuje pojem „tuzemský trh“.

**K bodu 2**

Ide o legislatívno-technickú úpravu vyplývajúcu z pojmového vymedzenia v zákone č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov.

**K bodom 3 a 23**

Aktualizujú sa poznámky pod čiarou.

**K bodu 4**

Ide o legislatívno-technickú úpravu vyplývajúcu z navrhovanej úpravy uvedenej v bodoch 6, 7 a 27.

**K bodu 5**

Ide o legislatívno-technickú úpravu vyplývajúcu z navrhovanej úpravy § 1 ods. 1.

**K bodu 6**

Vypustenie odseku 4 z ustanovenia § 2 vyplýva z navrhovaných podstatných zmien v kompetenciách orgánov štátnej správy v oblasti cien.

**K bodu 7**

Úprava sa navrhuje z dôvodu, že povinnosť fyzických osôb a právnických osôb predkladať cenovým orgánom podklady potrebné na účely vyhodnocovania vývoja cien, cenovej kontroly a aj regulácie cien, je ustanovená v § 14 ods. 1.

**K bodom 8 a 9**

V bode 8 sa navrhuje spresnenie názvu tretej časti tak, aby korešpondoval aj s navrhovanými zmenami v bode 9, v ktorom sa navrhuje vymedzenie opatrení na zamedzenie nežiaduceho cenového vývoja.

**K bodu 10**

Precizuje sa formulácia možnosti regulovať ceny niektorých tovarov cenovými orgánmi a súčasne sa tu zohľadňujú možnosti regulovať ceny niektorých tovarov ďalšími orgánmi štátnej správy  vyplývajúce z navrhovaného § 23e v súvislosti so zavedením meny euro v Slovenskej republike.

**K bodu 11**

Navrhuje sa rozšírenie spôsobov regulovania cien cenovými orgánmi o vecné usmerňovanie cien, nakoľko ide o oveľa pružnejší a vo všeobecnosti racionálnejší spôsob regulácie cien, vrátane prípustnosti účelového spojenia tejto regulácie cien s úradným určením cien.

**K bodom 12 a 15**

Vypúšťajú sa poznámky pod čiarou vzhľadom na navrhované zmeny v § 5 a 11.

**K bodu 13**

V § 7 sa vymedzuje regulácia cien vykonávaná vecným usmerňovaním cien, ako určenie podmienok dohodovania cien. V ustanovení sa bližšie špecifikujú podmienky pre dohodovanie cien a vymedzujú sa orgány, ktoré tieto podmienky môžu určiť. Určením záväzného postupu pri tvorbe ceny sa rozumie určenie ekonomicky oprávnených nákladov, ktoré môže predávajúci do cien zahrnúť, ako aj rozsahu, resp. výšky primeraného zisku. Už v súčasnosti je vo vyhláške Ministerstva financií SR č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách ustanovené najmä ktoré náklady sa pri regulácii cien do kalkulácie cien nezahŕňajú. Vzhľadom na osobitosti jednotlivých odvetví sa navrhuje, aby v niektorých prípadoch regulácie cien mohol cenový orgán ustanoviť všeobecne záväzným právnym predpisom aj rozsah ekonomicky oprávnených nákladov a primeraného zisku, ktoré sa do ceny môžu zahrnúť.

V § 8 sa navrhuje ustanoviť základné pravidlá pri uplatňovaní regulácie cien, v ktorých sa rešpektuje princíp prípustnosti premietať do regulovaných cien ekonomicky oprávnené náklady a primeraný zisk a spôsob ich preukazovania.

**K bodu 14**

Navrhujú sa zmeny v legislatívnom spôsobe rozhodovania cenových orgánov o rozsahu regulácie cien, a to v prípade orgánov štátnej správy všeobecne záväzným právnym predpisom. V prípade regulácie cien podľa § 5 písm. b) a c) sa navrhuje, aby mohol cenový orgán všeobecne záväzným právnym predpisom ustanoviť aj rozsah ekonomicky oprávnených nákladov a primeraného zisku s výnimkou, ak cenový orgán ustanoví maximálny rozsah prípustného zvýšenia ceny tovaru vo vymedzenom období podľa § 7 písm. a).

**K bodu 16**

V nadväznosti na zákaz uplatniť neprimeranú cenu pri vývoze a spätnom dovoze tovaru, na ktorý sa poskytujú dotácie zo štátneho rozpočtu alebo prostriedky štátnych fondov, navrhuje sa rozšíriť tento zákaz aj na prípady, ak ide o tovar, na ktorý sa poskytuje finančná pomoc zo zahraničia alebo z Európskej únie. K dohodnutiu neprimeranej ceny môže dôjsť aj v prípadoch, ak na tovar boli poskytnuté prostriedky napríklad štrukturálnych fondov.

**K bodu 17**

Navrhuje sa podrobnejšia špecifikácia povinností predávajúcich viesť a uchovávať cenovú evidenciu a kalkuláciu nákladov a zisku, pričom v rámci racionality sa rozsah tejto špecifikácie diferencuje medzi tovarmi s regulovanými cenami a tovarmi s neregulovaným cenami.

**K bodom 18 a 19**

Ide o legislatívno-technické úpravy nadväzujúce na znenie § 5 a doplnenie § 7.

**K bodu 20**

V záujme vylúčenia potenciálnych špekulácii o uložení výšky pokuty za porušenie cenovej disciplíny vyčíslením rozdielu medzi dohodnutou cenou a cenou, ktorá mala byť dohodnutá v súlade s cenovými predpismi, sa navrhovaným doplnením presnejšie špecifikuje spôsob vyčíslenia vo vzťahu k skutočne realizovaným úhradám.

**K bodu 21**

Navrhuje sa, aby pokuty za porušenie cenovej disciplíny uložené vyššími územnými celkami alebo obcami, boli príjmami ich rozpočtu.

**K bodu 22**

Navrhuje sa vypustiť prekonané priame prepojenie pokút za porušenie cenovej disciplíny s bezdôvodným obohatím. Bezdôvodné obohatenie je súčasťou Občianskeho zákonníka v rámci čoho rozhodovanie o naplnení skutkovej podstaty (vrátane dôsledkov) bezdôvodného obohatenia je vecou nezávislých súdov.

**K bodu 24**

Ide o legislatívno-technickú úpravu vyplývajúcu z navrhnutej úpravy uvedenej v bode 10.

**K bodu 25**

Ide o spresnenie odkazu na osobitné zákony.

**K bodu 26**

Navrhuje sa, aby vydanie všeobecne záväzných právnych predpisov na vykonanie tohto zákona bolo ustanovené pre ministerstvo financií ako možnosť a nie povinnosť, čo vyplýva z toho, že už priamo v tomto návrhu zákona sa niektoré ustanovenia doplnili a ďalšie podrobnosti o postupe regulácie cien alebo cenovej evidencie upravujú, resp. budú upravovať príslušné cenové orgány.

**K bodu 27**

V § 23d ods. 1 sa navrhuje ustanoviť povinnosť kupujúceho a predávajúceho, aby ceny dohodnuté pred nadobudnutím účinnosti všeobecne záväzného právneho predpisu o vecnom usmerňovaní cien, ktoré sú v rozpore s týmto predpisom, dohodli v súlade s týmto predpisom. Ustanovenie sa vzťahuje na prípady, ak k predaju tovaru, na ktorý sa vzťahuje cenová regulácia dôjde po nadobudnutí účinnosti všeobecne záväzného právneho predpisu o vecnom usmerňovaní cien.

V § 23d ods. 2 sa vzhľadom na navrhovanú úpravu § 11 o spôsobe rozhodovania cenových orgánov o rozsahu regulácie cien navrhuje, aby tie cenové orgány, ktoré vykonávali reguláciu cien rozhodnutím podľa doterajšieho predpisu a ktoré aj  po nadobudnutí účinnosti tejto novely naďalej chcú regulovať ceny, mohli reguláciu cien vykonávať len všeobecne záväzným právnym predpisom. Ak takýto predpis nevydajú do 31. decembra 2009, ich rozhodnutia o regulácii cien stratia platnosť.

V § 23e sa navrhuje rozšíriť okruh cenových orgánov oprávnených regulovať ceny a posudzovať vývoj cien osobitne v súvislosti so zavedením meny euro v SR. Iným orgánom takáto kompetencia v súčasnosti vyplýva z § 20 ods. 1 (napríklad Ministerstvu zdravotníctva SR). Uvedené ústredné orgány štátnej správy budú dočasne cenovými orgánmi - len do skočenia  obdobia povinného vykonávania duálneho zobrazovania cien, pričom majú vymedzenú pôsobnosť (nebudú mať napríklad kompetencie v oblasti výkonu cenovej kontroly).

**K bodu 28**

Ustanovenie sa navrhuje vypustiť v nadväznosti na vydanie opatrenia Ministerstva financií SR z 23. apríla 2008
č. 01/R/2008 o regulácii cien nájmu bytov (oznámenie č. 158/2008 Z. z.), ktorým bol výnos Ministerstva výstavby a regionálneho rozvoja SR zrušený.

**K čl. II**

Účinnosť zákona sa navrhuje od 1. novembra 2008.

 Schválené vládou Slovenskej republiky dňa 20. augusta 2008.

Robert Fico, v. r.

predseda vlády Slovenskej republiky

Ján Počiatek, v. r.

minister financií Slovenskej republiky